聽唱秦少游溪路雨添花詞感舊作
作者：晁說之
朝代：宋

paragraphs: 秦郎不知我，我豈知秦郎。
相逢每戲劇，此狷而彼狂。
坐有今輔弼，正色屢低昂。
逮今白髮垂，悔昔少年場。
一聞溪路雨，淚與雨争行。
黄鸝千百在，斯人今則亡。
如其並老去，娛樂豈遽央。
況復有諸生，遺頌滿汝陽。
瘴霧殺君時，龍門曾慟傷。
今雖苟生活，蒼蠅待我傍。
誰家有歌喉，此曲宜斷腸。
攄我一夕恨，與世同悲涼。